ANC soek antwoorde oor gewapende man in foto | Maroela Media
Bekkersdal Foto: The Citizen (via @johannesmyburgh, Twitter)
“In die stadium weet ons nie wie die persoon is nie,” het Nkenke Kekana, woordvoerder van die ANC in Gauteng, Saterdag gesê. Kekana sê die party probeer vasstel of die man in die foto ŉ lid van die ANC is en of dit ŉ polisiebeampte is wat ANC-klere aangehad het. Die foto is Vrydag in The Citizen gepubliseer. “Ons moet uitvind of hy ŉ lid van ons is. Indien hy ŉ beskermer [polisiebeampte] is, was hy nie veronderstel om ANC-klere aan te hê nie.” ŉ Afvaardiging van die ANC het Donderdag Bekkersdal besoek as deel van die party se verkiesingsveldtog. Die afvaardiging is egter met klippe bestook en uit die gebied verjaag. Thabang Wesi, ŉ gemeenskapsleier, beweer intussen dat die ANC-afvaardiging se lyfwagte gewapen was. Hy beweer dat hulle op ongewapende inwoners geskiet het. The Star het Vrydag berig dat “lyfwagte” van die ANC met lewendige ammunisie op inwoners geskiet het. Die polisie het ook ingegryp en met rubberkoeëls op inwoners losgebrand. Mabgwa Xaba, woordvoerder van die ANC se Gauteng-koukus, sê die ANC-afvaardiging het nie lyfwagte gehad nie maar dat die BBP-beskermingseenheid van die polisie hulle vergesel het. Lungelo Dlamini, woordvoerder van die polisie, kon slegs bevestig dat ses mense in hegtenis geneem is vir openbare geweld.
Die foto is intussen wyd op sosiale media versprei.
Klik hier om The Citizen se oorspronklike berig te lees.
Ja en so gaan julle blykbaar na bewyse soek waarvan jul reeds bewus is… Pleks jul ruggraat wys en verantwoordelikheid aanvaar en dit klaarkry. Julle lyk my is self bang vir jul “eie” mense wat jul met klippe wil bestook.
Was dit n oorheersend blanke party wat so opgetree het was die hel los en dringende ondersoeke gelas, met Beeld heel voor.